Id-Deċiżjoni tal-Kummissjoni
tat-13 ta' Ġunju 2000
dwar il-proċedura għal-affermazzjoni tal-konformità ta' prodotti għal kostruzzjoni taħt l-Artikolu 20 (2) tad-Direttiva tal-Kunsill 89/106/KEE fir-rigward ta' pjanċi b'ġilda stirata għat-tgħabija bbażati fuq injam prefabbrikat u pjanċi ħfief komposti li jżommu weħidhom
(notifikat taħt id-dokument numru K(2000) (804)
(Test b'rilevanza għall-ŻEE)
(2000/447/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jwaqqaf il-Komunitajiet Ewropej,
Wara li kkunsidrat id-Direttiva tal-Kunsill 89/106/ KEE ta'l-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar prodotti għal kostruzzjoni [1], kif emendata l-aħħar bid-Direttiva tal-Kunsill 93/68KEE [2], u b'mod partikolari l-Artikolu 13 (4) ta' din,
billi:
(1) Il-Kummissjoni hija meħtieġa tagħżel, bejn iż-żewġ proċeduri taħt l-Artikolu 13 (3) tad-Direttiva 89/106/KEE għall-affermazzjoni tal-konformità ta' prodott, "il-proċedura li hija l-inqas oneruża konsistenti mas-sigurtà"; dan ifisser li huwa meħtieġ li wieħed jiddeċiedi jekk, għal prodott partikolari jew grupp ta' prodotti, l-eżistenza ta' sistema ta' kontroll tal-produzzjoni tal-fabbrika taħt ir-responsabbiltà tal-manufattur hijiex kondizzjoni neċessarja u suffiċjenti għall-affermazzjoni ta' konformità, jew jekk, għal raġunijiet relatati mal-konformità mall-kriterji msemmija fl-Artikolu 13 (4), hijiex meħtieġa l-intervenzjoni ta' organu ta' ċertifikazzjoni approvat.
(2) L-Artikolu 13 (4) jirrikjedi li l-proċedura stabbilità b'dan il-mod trid tiġi indikata fil-mandati u fl-ispeċifikazzjonijiet tekniċi. Għalhekk, huwa desiderevoli li jiġi definit il-kunċett ta' prodotti jew grupp ta' prodotti kif użat fil-mandati u fl-ispeċifikazzjonijiet tekniċi.
(3) Iż-żewġ proċeduri msemmija fl-Artikolu 13(3) huma deskritti fid-dettal fl-Anness III tad-Direttiva 89/106/KEE. Huwa għalhekk meħtieġ li jiġu speċifikati b'mod ċar il-metodi li permezz tagħhom iż-żewġ proċeduri għandhom jiġu mplimentati, b'riferenza għall-Anness III, għal kull prodott jew grupp ta' prodotti, minħabba li l-Anness III jagħti preferenza lil ċerti sistemi.
(4) Il-proċedura msemmija fil-punt (a) ta' l-Artikolu 13 (3) taqbel mas-sistemi msemmija fl-ewwel possibiltà, mingħajr sorveljanza kontinwa, u t-tieni u t-tielet possibiltajiet tal-punt (ii) tas-sezzjoni 2 ta' l-Anness III. Il-proċedura msemmija fil-punt (b) ta' l-Artikolu 13 (3) taqbel mas-sistemi stipulati fil-punt (i) ta' l-Anness III, u fl-ewwel possibiltà, b'sorveljanza kontinwa, tal-punt (ii) tas-sezzjoni 2 ta' l-Annessi III.
(5) Il-miżuri msemmija f'din id-Deċiżjoni huma skond l-opinjoni tal-Kumitat Permanenti għal Kostruzzjoni,
ADOTTAT DIN ID-DEĊIŻJONI:
Artikolu 1
Il-prodotti u gruppi ta' prodotti li jinsabu fl-Anness I għandu jkollhom il-konformità tagħhom affermata permezz ta' proċedura li permezz tagħha l-manufattur għandu taħt ir-responsabbiltà tiegħu bis-sistema ta' kontroll tal-produzzjoni ta' fabbrika li tiżgura li l-prodott huwa konformi ma' l-ispeċifikazzjonijiet tekniċi rilevanti.
Artikolu 2
Il-prodotti u gruppi ta' prodotti stipulati fl-Anness II għandu jkollhom il-konformità tagħhom affermata permezz ta' proċedura li, flimkien ma' sistema ta' kontroll tal-produzzjoni ta' fabbrika mħaddma mill-manufattur, tinkludi l-involviment ta' organu ta' ċertifikazzjoni approvat għall-evalwazzjoni u għas-sorveljanza tal-kontroll tal-produzzjoni jew tal-prodott innifsu.
Artikolu 3
Il-proċedura għall affermazzjoni tal-konformità kif stipulata fl-Anness III għandha tiġi indikata fl-approvazzjonijiet tekniċi rilevanti Ewropej.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, 13 ta' Ġunju 2000.